《送唐寺丞丈解郡绂东归一首》
宋代·度正

北溟有修鳞，其大无匹俦。
化而为羽翼，顷刻遍九州。
天地吾一为，日月吾双眸。
一饮万斛泉，一饭万头牛。
藏修丘壑间，昂昂亦无求。
尘寰何迫隘，飞鸣不自由。
虾蟹及蛙黾，孤豚及青鼩。
纷纷如蝟毛，乘时恣喧咻。
其耳若不闻，其声转清幽。
其貌甚闲暇，其心亦休休。
长思日月明，西天云雾收。
东至于蓬莱，西至于崑丘。
北至于穷发，南至于不周。
宇宙渺一视，去息无拘留。
我欲效鹤雏，鸣和声相酬。
终焉附其翼，一旦凌空游。
使彼毛羽虫，垂头自怀羞。
此心如白璧，秋阳照江流。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。